KPMG-bestuurslede bedank oor GuptasFoto: @SADN_Diaspora/Twitter.com Trevor Hoole, uitvoerende hoof van KPMG Suid-Afrika, het Vrydag gesê hy en etlike ander senior lede van die ouditeursfirma het bedank. Die aankondiging volg nadat KPMG Internasionaal die werk wat die firma vir die omstrede Gupta-familie gedoen het, ondersoek het. KPMG het in ŉ verklaring op die maatskappy se webwerf bevestig dat die ondersoek nie enige bewyse van onwettige gedrag of korrupsie deur KPMG se vennote of personeel gelewer het nie, maar wel gevind het dat die werk wat gedoen is nie aan KPMG se standaarde voldoen het nie. KPMG het die laaste paar maande erg onder skoot gekom nadat die #GuptaLeaks e-posse aangevoer het die firma was die ouditeure van ŉ Gupta-maatskappy wat glo belastingbetalers se geld gebruik het om vir ŉ susterskind se buitensporige troue by Sun City in 2013 te betaal Hoole het uit die direksie van KPMG en as uitvoerende hoof bedank terwyl Steven Louw as bedryfshoof en risikobestuursvennoot bedank het. “Ek en Steven het besluit ons uittrede is in die beste belang van die firma terwyl dit herbou en aanbeweeg. Ek verstaan dat die uiteindelike verantwoordelikhede by my lê. KPMG Suid-Afrika is ŉ firma met uiters talentvolle mense en ek glo dit is die regte ding vir my om uit te tree en ŉ nuwe uitvoerende hoof toe te laat om die publiek se vertroue in die firma te herstel en ŉ firma te bou wat weer die hoogste standaarde vir kwaliteit en etiek stel,” het Hoole gesê. Ahmed Jaffer het ook uit die firma bedank en as voorsitter van die direksie uitgetree. Die volgende vennote sal ook die firma verlaat: KPMG Suid-Afrika het ook besluit om dissiplinêre optrede teen Jacques Wessels, die hoofvennoot wat die ongenoteerde Gupta-sake-entiteite se oudits hanteer het, in te stel met die oog daarop om hom af te dank. Die ouditeursfirma het ook sy verslag oor die sogenaamde rogue-eenheid by die Suid-Afrikaanse Inkomstediens (SAID) onttrek. Die firma sal verder ook die R23 miljoen wat hy verdien het om die omstrede verslag oor SAID se sogenaamde rogue-eenheid saam te stel, terugbetaal. Nhlamu Dlomu is aangestel om die leisels as uitvoerende hoof by die ouditeursfirma oor te neem. “Dit was ŉ pynlike tydperk en die firma het te kort geskiet aan die standaarde wat ons vir onsself gestel het en wat die publiek van ons verwag het,” het Dlomu in die verklaring gesê. “Ek wil om verskoning vra aan die publiek, ons mense en kliënte vir die tekortkominge wat hierdie ondersoek uitgewys het.” KPMG het gesê hy sal die R40 miljoen wat hy verdien het uit die werk wat die firma vir die Gupta-maatskappy gedoen het aan niewinsgewende onderwys- en teenkorrpusie-organisasies oorbetaal.